Papersnake/gushiwen huggingface dataset:
张运判□□之母吕宜人挽诗
魏了翁（宋代）

昔在伤皇辟，子行犹不归。
嫠居言有则，丧事礼无违。
轲母三迁教，莱儿七十衣。
至今霜月夜，松竹带芳徽。
师召席上饯邵文敬户部使淮安得作字
李东阳（明代）

玄云郁重阴，霖雨久逾大。平田偃颓波，万汇同一挫。

累累黍穗落，百亩不盈个。淮阳旧宜麦，未足供甑磨。

稊稗价亦增，谁能问粳糯。官租苦未给，生理安可作。

城市多游民，山林有遗饿。流离及沟壑，去住总无奈。

地连两畿迩，业恐千家破。近闻恩诏下，已放今年课。

汉臣发诸廪，唐法通百货。王事须贤劳，地曹有良佐。

名辞鸿胪籍，檄自尚书座。行哉车马艰，讵免泥涂涴。

东南民力竭，要使皇仁播。官虽问升斗，职岂在扬簸。

平生翰墨场，珠玉生咳唾。簿书剧裁决，馀暇得酬和。

群情恣幽眇，品类入搜逻。德泽乃膏腴，文章比糠莝。

举世轻迂谈，兹言我当坐。偶托平生交，因君识吾过。

君当策勋伐，极力起贪懦。聊因赠行什，预卜还朝贺。
牛背横笛图
戴亨（清代）

前山饲罢日斜曛，横笛声声断续闻。野老扶筇閒出望，心知牧子下寒云。
虎跑泉
董嗣杲（宋代）

广福山灵托兽传，甃边依约爪痕坚。
噬人难负平时口，跑地能痕一掬泉。
不遇下车冯妇勇，都因脱屣性空禅。
大慈坞内腥风起，善结丛林渴饮缘。
浃上座求枯木庵诗戏成两绝赠之 其二
吕本中（宋代）

前身石霜后身浃，如印印泥风去尘。认得当时侍者意，无人知是密庵人。
京师逢卖梅花五首
梅尧臣（宋代）

曾见竹篱和树夹，高枝斜引过柴扉。
对门独木危桥上，少妇髻鬟犹戴归。
寄题洋川与可学士公园十七首 其二 横湖
吕陶（宋代）

极望渺无际，悠然澄碧波。清风与明月，此处得之多。
蝶恋花·再酬予昕翼民及柳味禅五九初度赠句
王用宾（宋代）

五月石榴花满树。愁见榴花，又照人初度。如此头颅空自负。

龆年几日成衰暮。

万事宁堪回头顾。故旧深情，反赠琼瑶句。欲报此情深几许。

并刀难断岷江注。
进和御制幸池诗
王安中（宋代）

神霄玉阙敞黎明，芝盖雕舆下穆清。风挟龙舟横太液，人从鳌背上东瀛。

赭黄袍接天光近，鸭绿波摇槛影平。持橐此时陪燕豫，岸花汀草共欣荣。
雨后至城外
吕本中（宋代）

日日思归未就归，只今行露已沾衣。江村过雨蓬麻乱，野水连天鹳鹤飞。

尘务却嫌经意少，故人新更得书稀。鹿门纵隐犹多事，苦向人前说是非。
孙司谏知邓州
梅尧臣（宋代）

南阳汉名都，其俗尚敦朴。
亡徒顷为盗，刺史安与角。
田野遂焦顷，蒿莱思沃濯。
兹虽得甘露，向己苦风雹。
更张固所重，下令未宜数。
且观道傍碑，文字今已剥。
偈
释惟爽（宋代）

今朝六月旦，一年已过半。奉报参玄人，识取娘生面。

娘生面，荐不荐。鹭鸶飞入碧波中，抖擞一团银绣线。
桂
吴泳（宋代）

南之山丛丛，桂树生也直。
朱华自成林，不杂众芳植。
上有青鸾栖，因之为羽翼。
移根上林苑，零露滋晓色。
岂不罹凝寒，高标竦孤特。
丹心能自渥，身性不加饰。
所以离骚词，嘉其秉炎德。
相观穹壤间，人统形气识。
阳根为刚明，阴质为暗塞。
灵均莫能招，聊与花辩惑。
开镜见瓶梅
方回（元代）

开奁见明镜，聊以肃吾栉。
旁有一瓶梅，横斜数枝人。
真花在瓶中，镜中果何物。
玩此不能已，悠然若有得。
西楚霸王庙二绝
陈淳（宋代）

辙乱旗靡绕旧畿，烽烟起处羽书驰。
思君一剑为平荡，盖世英魂知不知。
太学同舍徐应穮誓沈井后十年众为营墓立碑私
林景熙（宋代）

高名不与魄俱沈，鱼腹孤忠耿至今。
翠碣已书身后谥，寒泉犹照死时心。
神游旧月山河改，梦断疏槐风雨深。
埋骨誓终从武穆，栖霞岭树隔秋阴。
严滩对月忆雪壶亡弟
吴龙翰（宋代）

卯君看月此徘徊，今来月明君不来。
安得清光刀剪破，为分一半到泉台。
拟寒山寺 其十八
释怀深（宋代）

忽闻贼杀人，吞声眉已皱。不知杯中羹，甘肥自何有。

汝身既怕死，物命亦爱寿。彼此莫相杀，且要无身后。
九日登少室绝顶同裕之分韵得萝字
雷渊（金朝）

閒居爱重九，佳人重相过。登高酬节物，少室郁嵯峨。

迤逦谢尘土，夷犹出烟萝。歘如据鳌头，万壑俯蜂窝。

浩浩跨积风，瀰瀰渺长河。日车昃红轮，天宇凝苍波。

指点数齐州，始觉氛埃多。我无倚天剑，有泪空滂沱。

惊鳞盼奥渚，倦翼占危柯。悔不与家来，结茅老岩阿。

归途眷老阮，广武意如何。
南斋纪恩诗 其一
王世芳（清代）

建子星回斗转寅，居然一百十年春。灌花拭竹间中课，问水寻年物外身。

《击壤》但知歌帝力，炷香惟有感苍旻。桑榆筋骨还彊健，历数前因话劫尘。
贫
梅尧臣（宋代）

生甘类原宪，死不学陶朱。
但乐诗书在，未忧钟鼎无。
耻随波上下，难免鬼歔歈。
陋巷曲肱者，终朝还似愚。
食笋时方正月 其三
袁宏道（明代）

才呼痛快忽伤唇，积玉堆霜止一巡。便与唤名西施腕，较他舌乳更清新。
嘲解十首
王迈（宋代）

边尘四同逐云飞，正是英卢得志时。
西洛故疆将克复，北军新锐属羁縻。
智名功勇渠何欠，跋扈飞扬子过疑。
消得腾章来辨析，台臣虎患可无词。
大司成颐庵先生二郎君怀珠玉下顾次韵奉酬
吴与弼（明代）

客窗重笃弟兄忱，竹树交加午院深。喜极翻令清泪堕，凄风折尽百年心。
摸鱼儿 得汪舍亭婺州晚春见怀诗用蜕岩韵答之
厉鹗（清代）

又腾腾、一番春晚，无情潮落江浦。故人犹忆春前别，不肯载愁流去。

窗暝处，展淡墨吴笺、忽见殷勤语。客怀定苦。在縠水双流，沈楼一角，日日独看雨。

凄凉意。不数淋铃督护，风流那减张绪。平生我亦多情者，更搯酒边遗谱。

还问取。问青子绿阴、可记城南路。休歌尔汝。待再觅邮筒，馀花晚笋，刻意为君赋。
感怀
邓深（宋代）

旧日城壕兴，真成一梦间。
伯伦坟上土，叔子望中山。
落日难留恋，孤云自往还。
秋风吹杖屡，回首涕空潸。
金缕曲 双陆
张之翰（元代）

此博谁名汝。想当年、波罗塞戏，涅盘经语。天竺传来双采好，么六四三二五。要随喝、随呼随数。从得三郎绯衣了，再曾逢、潘彦知音侣。同入海，亦良苦。雄拿豪攫争鸣杵。正关河、疏星残月，几声秋雨。却是驱驰玄黄马，脚底蹈燕蹴楚。甚一涧一梁能阻。翻覆输赢须臾耳，算人间万事都如许。且一笑，看君赌。
菩萨蛮
曹勋（宋代）

乱山影直危楼起。天涯目断雕阑倚。寂寞过东风。行宫烟雨中。

长安何处日。城郭今寒食。谁待翠华归。片云天际飞。
隆兴书堂自警三十五首
陈淳（宋代）

诗蔽思无邪，礼主毋不敬。
二言书诸绅，时时与涵泳。
宁考神御奉安原庙
王遂（宋代）

俭慈三十一年主，已不自知其至尊。
时向道傍逢故老，但能垂泪不能言。
虚斋为四明王鍊师赋
乃贤（元代）

乘槎昔过榑桑东，黄云惨淡浮青空。双龙倒挟两珠树，六鳌戴出三神宫。

绛阙瑶台压秋水，箾韶九奏钧天里。霓旌杂沓拥群仙，雾织衣裳云织履。

缑山王子学长生，翩翩跨鹤游蓬瀛。露下琼林翠裾薄，风清碧落鸾笙鸣。

白月团团夜深起，清光倒射沧溟底。丹崖石壁转头空，一色玻璃三万里。

百年变灭如春烟，海波生见成桑田。铜爵华砖土痕蚀，玉鱼金盌人间传。

昨日逢君滦水上，握手高歌成慨慷。山斋何日赋归来，坐看孤云起青嶂。
萧阁
安琚（清代）

高阁临霄汉，幽人倚晚晴。轻烟绿树外，铁笛两三声。
游云门寺
赵諴（宋代）

竟夕雨声寒，黎明日气暄。
峰峦添积润，谿涧涨新痕。
钟鼓连三寺，杉松共一邨。
不须游赏遍，丽句满清轩。
澄怀园与汪云壑
法式善（清代）

客不与秋期，秋来客早知。镫光连水湿，虫语吐风迟。

星斗近依榻，竹梧清沁脾。无猜羡鸥鹭，三两浴平池。
河传·曲槛
顾夐（五代）

曲槛，春晚，碧流纹细，绿杨丝软。露花鲜，杏枝繁，莺啭，野芜平似剪。
直是人间到天上，堪游赏，醉眼疑屏障。对池塘，惜韶光，断肠，为花须尽狂。
不受暑亭
马之纯（宋代）

驱车曾向暑中来，望见尘襟已豁开。
袅袅羊肠知几折，亭亭凤翅与俱回。
渭川沮洳何如此，佛国清凉亦快哉。
久坐不禁清雾湿，却须酒力唤春回。
和连国华三首 其二
耶律楚材（元代）

安得长绳系日乌，天涯老却旧耕夫。林泉放旷输君乐，沙漠淹留笑我愚。

虎战每惊涉虎尾，龙飞不得采龙须。文章毕竟成何事，富贵元知不可图。
杨柳枝（淡月）
王质（宋代）

惯得娇云赶不开。去还来。淡光无可照楼台。且停杯。

薄雨疏疏时几点，洒浮埃。卖花未上担儿抬。听他催。
冲真庵
仇远（元代）

洞房深锁老双成，门径幽修石沼清。
万紫千红秋已尽，眼中黄菊最分明。
閒居杂咏三十二首 其十八 足
陈淳（宋代）

足所以司履，所履必正道。邪径谨勿由，由之为躄跛。
岭南鞭春
范端臣（宋代）

一辞湖上月，三见岭南春。
怪鸟呼如鬼，痴猿立似人。
蛮商通海舶，渔户杂江滨。
尚有鞭牛扑，纷拿起路尘。
乘小舟访松山法聪上人
梅尧臣（宋代）

我从溪口来，正值山前雨。
湿衣逢梵宫，有僧善吴语。
天寒蜜已空，轩静竹可数。
归楫难久留，汀鸥自飞舞。
出疆次副使准阴舟行
王之望（宋代）

丁年慕请缨，白首翻攘袂。
輶轩遽凭轼，魏阙频回睇。
两淮经战争，万物皆惟悴。
云繁雪霰舞，风猛波涛沸。
椎凌仅通航，鼓夜无停枻。
依樯闻喜朝鲜，酌斚烹匀鳜。
出塞那复古，涉川今已利。
一节谁与持，同舟心靡异。
奋身徇主忧，图国忘私计。
昌黎去怀妾，定远老思妹。
高情独无戚，慧眼不留翳。
岂惟诗酒豪，抑亦文武备。
开馆昔登瀛，奉车元起沛。
君遭功名迫，我堪閒散置。
他年洛下吟，忆君徒拥鼻。
浣溪沙
陈允平（宋代）

六幅蒲帆晓渡平。一江星斗渐西倾。离家才是两三程。

浦外野花如唤客，树头春鸟自呼名。五云深处锦官城。
清明同上巳
韩琦（宋代）

清明池馆足游人，祓禊风光共此辰。晋俗浮觞存胜事，汉宫传蜡宠邻臣。

若云荒政宜蕃乐，是使熙台失众春。应候从来多甚雨，几时膏泽慰斯民。
毂下春日
强至（宋代）

杨柳长安陌，游车锦绣香。
漫倾春日酒，误入少年场。
意气青云客，风流白面郎。
致身愁独晚，检点鬓毛苍。
玉楼春
张时甫（宋代）

蟠桃十月惊春早。春到玉梅枝上小。和羹人物应时生，天上骑鲸生凤沼。万家宝篆祥烟晓。竞祝史君长不老。夜来南极照元台，见说沙堤新筑了。
赴芜湖途次偶成
荣永禄（清代）

金焦对峙大江中，天外银涛万丈空。此日乘轮欣破浪，六朝往事付东风。
送别长翁制干制赴审察
程公许（宋代）

戎幕接谈笑，荐函聊姓名，
自怜风退鹢，快见浪翻鲸。
知己方面军图任，聊镳夐有劳。
明堂足材具，社栎复何营。
送程茂叔
牟巘五（宋代）

真成有子万事足，何况人生七十稀。
莫道梅花遮五岭，头轻月朗去如飞。
龙潭道中
潘一桂（明代）

叠嶂深藏日，连蜂共隐天。
小舟如雁许，历历下江天。
七十述怀
王希玉（清代）

教养匪容易，况余只翼人。五更千里梦，百岁卅年身。

耕战能开国，移家劣避秦。叮咛家祭日，有以慰双亲。
夏课成感怀
韩偓（唐代）

别离终日心忉忉，五湖烟波归梦劳。凄凉身事夏课毕，

濩落生梦秋风高。居世无媒多困踬，昔贤因此亦号咷.

谁怜愁苦多衰改，未到潘年有二毛。
谢王立之送蜡梅五首
晁补之（宋代）

未教落素混冰池，且看轻黄缀雪枝。
越使可因千里致，春风元自未曾知。
从军行 其二
严如熤（清代）

军符来汉南，星言速征骖。凤岭云连翅，柴关树如蓝。

讹言栗我仆，镝鸣更丸探。慷慨尚前去，险危余所谙。
颂一百则
释重顯（宋代）

大地绝纤埃，何人眼不开。
始随芳草去，又逐落花回，
羸鹤翘寒木，狂猿啸古台。
长沙无限意，掘地更深埋。
京兆杜婴大醇能读书其言近庄其为人旷达而廉
王安石（宋代）

萧瑟野衣巾，能忘至老贫。
避嚣依市井，蒙垢出埃尘。
接物工齐物，劳身耻为身。
伤心宿昔地，不复见斯人。
寄饶州范待制
梅尧臣（宋代）

山水番君国，文章汉侍臣。
古来中酒地，今来独醒人。
坐啸安浮俗，谈诗接上宾。
何由趋盛府，待尔望清尘。
渔父
李龏（金朝）

岁俭何曾敢吃浆，早于世路似忘羊。桃花饭有秦人味，不染膏粱脂腻香。
生查子（收灯日次李举之韵）
洪适（宋代）

廉纤小雨来，噤罥轻寒乍。丝竹送迎时，灯火阑珊夜。

铜壶漏故迟，银烛花频灺。怀我独醒人，健笔方飞洒。
历千尺峡百尺峡诸崄至岳顶 其二
屈大均（明代）

飞梯何袅袅，千仞翠微边。路滑愁春雪，身轻堕紫烟。

峡中稀见日，花里屡逢泉。早晚携妻子，同餐玉井莲。
春夕皇甫膳部见过索观鄙作留夜坐
唐顺之（明代）

蓬扉春色遍，柏叶夜筵开。愧乏凌云赋，徒烦结驷来。

疏钟出长乐，明月照章台。痛饮须投辖，何言兴尽回。
九日欲行宜之兄见留赋诗一首
赵蕃（宋代）

节里留覉客，愁边识此心。
台高午时暖，斋静晚来阴。
白发有衰盛，黄花无古今。
君其赐茱会，我乃见山吟。
至道宫
叶林（宋代）

犹存鼎镬记熙丰，翠霭春深古路通。千百舂锄一株树，野田吹下雪花风。
司马温公挽词五首
范祖禹（宋代）

文母扶皇运，成王绍庆基。
萧公翼左右，裴相系安危。
共恨登庸晚，俄成殄瘁悲。
旂常纪勋业，长与日星垂。
眼儿媚 醴泉和高齐，遇阳帝故宫。
耶律铸（宋代）

隔江谁唱后庭花。烟淡月笼沙。水云凝恨，锦帆何事，也到天涯。寄声衰柳将烟草，且莫怨年华。东君也是，世间行客，知遇谁家。
益清堂偶作
自强（宋代）

大洞仙宫古有名，要观主宰立平生。
挂琴堂上心尤逸，种菊池边景益清。
巳喜襟期同我得，旋将契谊与君盟。
丹泉肯入丹田去，愿受丹□学大成。
蝶恋花（神仙十首）
张抡（宋代）

碧海沈沈西极远。闲访□□，□□□□□。恰值群仙来阆苑。相将□□□□□。

□□□□谁得见。五彩□□，□□□□□。□□□□□□□。人间几度□□□。
李成德复用前韵见贻亦次奉和
谢薖（宋代）

蔡家笔法擅今古，楷书尤誇荔支谱。后来谁笔最通神，要与渠伊为伴侣。

只今书学贵瘦硬，弟子员阙谁可补。君持此几要投人，字画不工那得取。

山人俗书如俗马，骨少肉多今不数。当君此赠恐不堪，大似无功飨盐虎。

新诗继作苦难和，只赏君房妙言语。嗟予老矣亦懒书，留与儿曹写时雨。
赠入内供奉僧
李洞（唐代）

内殿谈经惬帝怀，沃州归隐计全乖。数条雀尾来南海，

一道蝉全噪御街。石枕纹含山里叶，铜瓶口塞井中柴。

因逢夏日西明讲，不觉宫人拔凤钗。
和任昌叔寄终南之什
周行己（宋代）

少陵作者今卓尔，彭泽一觞意何已。诗工酒逸觉有神，此理浪传嗤俗子。

却求举选科目间，仰看有道当汗颜。闻君欲往更愁绝，归心日夜急飞湍。
摸鱼儿（荷花归耕堂用时父韵）
赵以夫（宋代）

古城阴、一川新浸，天然尘外幽绝。谁家幻出千机锦，疑是蕊仙云织。环燕席。便纵有万花，此际无颜色。清风两腋。炯玉树森前，碧＿满注，共作醉乡客。

长堤路，还忆西湖景物。游船曾点空碧。当时总负凌云气，俯仰顿成今昔。愁易极。更对景销凝，怅望天西北。归来日夕。但展转无眠，风棂水馆，冷浸五更月。
次前韵四首 其三
马祖常（元代）

钱塘八月水生潮，邛笮千年竹架桥。簟织龙须天路近，衣裁蝉架渚宫遥。

府中丞相鱼垂带，阃外将军箭插腰。无奈黄金閒买赋，云间学得凤凰箫。
鞠歌行
谢灵运（南北朝）

德不孤兮必有邻。
唱和之契冥相因。
譬如虬虎兮来风云。
亦如形声影响陈。
心欢赏兮岁易沦。
隐玉藏彩畴识真。
叔牙显。
夷吾亲。
郢既殁。
匠寝斤。
览古籍。
信伊人。
永言知己感良辰。
送马民立省亲后还官越上
虞堪（明代）

抚戎之越岂能羁，拜母还官定有期。屈贾有才当用日，仪秦多辩正逢时。

潮平江阔曹娥庙，木落山空夏禹祠。政隙好探风土胜，莫将孤剑倚天涯。
玉乳泉
李仲殊（宋代）

玉液煎琼甃，泓澄一脉泉。
张生题品异，丞相与名传。
荐客流霞胜，煎茶掇乳鲜。
只园终古在，长对白衣仙。
奉酬袁使君高寺院新亭对雨（其亭即使君所创）
皎然（唐代）

兹亭迹素浅，胜事并随公。法界飘香雨，禅窗洒竹风。

浮烟披夕景，高鹤下秋空。冥寂四山久，宁期此会同。
句
释惠崇（宋代）

雁行沈古戍，雕影转寒沙。
过严州同太守游乌龙寺 其二
黄裳（宋代）

家近西湖去欲飞，到山心却为山迟。看禅弟子人休问，正是龛中作梦时。
题李商叟半村堂
徐玑（宋代）

住屋半依村，先生气貌尊。
若非迎好客，长是掩柴门。
觅句行山影，披蓑钓月痕。
固贫年八十，惟得令名存。
赠朱汉臣先生
杨杰（宋代）

德义轻轩冕，有谁知所存。清风满淮国，高节老巢门。

孝友敦兄弟，诗书教子孙。何当对明月，林下接君言。
陈节妇
王祎（明代）

妾生南海涯，窈窕如秋花。
邻娃不识面，千里隔窗纱。
一朝嫁夫婿，共在桐城住，门前有舶船，便欲为商去。
欢好百年身，今年涉两春。
象床银烛下，生此玉麒麟。
转头才四月，忍作生离别。
临行岂不闻，怀里儿声咽。
相欢筵前酒，绿发浓如柳。
挝鼓起开帆，参差挂牛斗。
犹闭香阁卧，相逢梦边过。
倚户夕阳时，不见南归柁。
依稀四五年，顾影自知怜。
相传夫婿死，真赝尚茫然。
脱却绣襦裆，莲腮泪万行。
收得望夫泪，帟鲤独生堂。
当上双亲老，都怜外孙好。
如何妾薄命，再哭妣与考。
只影坐空帷，依依膝下儿。
儿能学人语，口授《柏舟》诗。
经年机上织，掩户秋苔碧。
俄闻叩户声，鹊语檐前日。
开扃见夫面，翻疑眼生眩。
喜极却成哀，泪迸春空霰。
儿长至父腰，再拜可怜娇。
褰衣怕父去，愁见港中潮。
归家甫涉秋，贩宝复东游。
蛮巫作神语，沧海日安流。
有约明年返，别来期未远。
怪梦不胜悲，桑田海清浅。
明年讣音至，命与青天坠。
剪纸独招魂，江流写双泪。
妾与赴黄泉，儿生未十年。
提携令长大，待与父齐肩。
唾视邻家媪，不死何为老。
殷勤讽巧言，榕生根可倒。
妾自愿为人，人谁乱鸟群。
他年泉下路，尚欲见夫君。
夫君前有妇，生儿在澉浦。
年是妾儿兄，何须口同乳。
念彼孤儿隔，辛苦谋衣食。
妾闻夫有田，质在他人宅。
卖妾金凤钗，转寄外家来。
说与孤儿道，持此赎田回。
妾身自有子，生理在十指。
纺绩不曾闲，供渠买经史。
灯前雪满窗，白发几年孀。
课儿终夜读，不暇计更长。
儿今长似父，祀事真堪付。
春秋称孝子，衔哀进觞俎。
妾老儿方壮，前期百年养。
不负妾初心，少答夫深望。
有妇配宜男，如儿奉旨甘。
一饮知姑恩，尝羹再至三。
焚香祷夜初，细语在阶除。
愿妇同儿老，毋为妾与夫。
川拨棹·蓬莱路
王哲（金朝）

蓬莱路。显自在，逍遥所。现长生景，琼花玉叶，金枝宝树。作善人得观觑。作善人得观觑。童子青衣掌仙簿。行功成、上升去。结就一粒金丹，深谢婴儿姹女。永不遭三界苦。永不遭三界苦。
南山寺
舒璘（宋代）

山谷幽深锁梵宫，千章灌木郁茏葱。
香浮古篆半檐雾，茶潄清泉两腋风。
鹤伴老僧归夕照，山留行客驻霜枫。
前朝阁阁浑秋草，眺望悽然碧岭中。
临江仙 春水，和谷芳嫂韵
张瑶（清代）

添得几番酥雨后，波光南浦春融。平桥涨起曲尘风。

蘸将垂柳绿，泛出落花红。

真个船如天上坐，投纶羡煞渔翁。湔裙人指碧流中。

鱼鳞吹潋滟，燕尾掠空濛。
养鸡抱犊摩诘语也戏广其说
姜特立（宋代）

云里养鸡非是达，山头抱犊未为真。
何如老奉閒香火，醉卧林间了此身。
题竹四首 其一 雨涤铅粉节
王汝玉（明代）

香露淋漓湿未乾，迎风翠袖不胜寒。劝君莫取青青节，留待丹山五色鸾。
金陵郊行
万俟绍之（宋代）

快提金勒走郊原，拂面东风醒醉魂。
好景流连天易晚，来朝更过杏花村。
村居 其一
赖镜（明代）

野老独藜杖，溪边看水流。好花开眼底，何事到心头。

月落柴门晓，露深松径秋。东邻有鱼父，梨黍每相留。
望仰山忆玄泰上人
李咸用（唐代）

晴岚凝片碧，知在此中禅。见面定何日，无书已一年。

高秋关静梦，良夜入新篇。仰德心如是，清风不我传。
喜晴
陆游（宋代）

衡门病卧动经旬，岁晚况堪风雨频。
晴日一窗殊慰眼，清霜万瓦更宜人。
开书顿失昏花坠，试茗初看白乳新。
南埭东陂从此好，剩将红蕊插乌巾。
高邮因师蒲萄芦雁秋瓜三种 其三 秋瓜
敖陶孙（宋代）

子母钩牵晓露漙，行人暍暑慰艰难。青门种色今馀个，莫作黄台秋尽看。
除夜
陆游（宋代）

守岁全家夜不眠，杯盘狼藉向灯前。
相看更觉光阴速，笑语逡巡即隔年。
卧病集杜答黎信十首
杨士奇（明代）

隔户杨柳弱袅袅，孰知茅斋绝低小。人生留滞生理难，强移栖息一枝安。

朋知来问腼我颜，安得广厦千万间。青春欲尽急还乡，身欲奋飞病在床。

荆扬春冬异风土，终日戚戚思羁旅。形神寂寞甘辛苦，世人那得知其故。

自断此生休问天，浊醪粗饭任吾年。将诗不必万人传。

小儿学问止论语，恰有三百青铜钱。
题杭州宝岩寺垂云亭
陈襄（宋代）

小亭搀绝出云间，万象升沉不得间。
莫怪诗翁头白早，时来向此写湖山。
宿樟镇灵峰寺
吴与弼（明代）

遥携稚子访名山，多谢朋游伴往还。幽意更便良夜宿，光风霁月满禅关。
题崇福禅院二首 其一
舒亶（宋代）

一峰傍倚两山朝，云里龙孙响佩瑶。长与幽人发高兴，不辞雨雪过溪桥。
用秦公赠李次仲韵呈次仲三首
曹勋（宋代）

欲求玄牝蕴清华，莫放朝昏子午差。
收得五华滋湛露，自应双鹤下青霞。
颇闻北海终栖火，莫向东陵只种瓜。
它日黄庭留黍米，遨游海岳未须家。
赋明月珠奉简三衢马子善
周巽（元代）

明月何团团，清辉散霞绮。君如明月珠，涌出沧海里。

文采照三衢，光华腾万里。煌煌海内珍，骊龙见之喜。

缀冕堪凝旒，为珰可充耳。蛾眉笑相看，鱼目羞自比。

景星夜荧荧，甘露朝旎旎。我歌明珠篇，蟾光浴秋水。
题墨梅
韩淲（宋代）

只在山林不见花，谁将水墨试横斜。与君一笑风霜里，从此留诗到酒家。
重游西湖
刘氏（宋代）

西湖湖上山如画，二十年前曾客来。飞絮蒲城归未得，江南老却贺方回。
清远峡飞来寺
平恕（清代）

西峡何有空云烟，二禺独富林与泉。泉声百道出涧谷，树影密锁重崖圆。

我从白庙溯中宿，迢迢百丈山腰牵。峰回路转入凝碧，一湾绿净波沦涟。

今朝况是浴佛日，入门赞叹朝金仙。禅房虽好未暇坐，欲趁脚力穷幽妍。

古苔滑汰石荦确，半岭瀑布悬奔川。小亭恰占瀑胜处，烈风迅雷下九天。

松声水声不可辨，咫尺雾雨霾层巅。山僧留客沦清茗，佛桑一株红欲然。

飞来古寺更绝顶，细路策杖螺盘旋。杜鹃苦号山木战，绀霜夜降丹叶鲜。

试登高处一凭眺，三十六峰罗眼前。濛濛云起湿衣袂，䬟䬟风紧无行船。

归猿洞古碧环杳，阮俞径在苍瑶坚。僧言此寺压凤背，两崖展翅如腾骞。

果然便恐复飞去，榕根藤蔓牢幻缠。脱巾松下聊小憩，了了不觉空尘缘。

幸逢不晴复不雨，得携宾从频流连。羽人缥缈不可接，藓文斑驳谁所镌。

搜奇揽胜十日少，走马来看安得全。临行更订六月约，要听万木吟风蝉。
春晚
晁公溯（宋代）

苔色侵阶上，晴光度隙来，
庭花随鸟下，池藻逐鱼开。
旧国悲铜雀，新诗拟玉台。
一春常道路，归却送春回。
偈颂一百零一首
释慧性（宋代）

电激雷奔，以毒攻毒。
撒土抛沙，拗直作曲。
个裹翻身控角弓，谁能背手抽金镞。
次韵秋日书怀
李流谦（宋代）

微风吹叶脱，落日卷帘初。
蛮榼行提酒，胡床卧读书。
友朋元总好，气味不应疏。
有暇须乘兴，溪中足鲤鱼。
感怀
文天祥（宋代）

去岁趋燕路，今晨发楚津。
浪名千里客，剩作一年人。
镜里秋容别，灯前暮影亲。
鲁连疑未死，聊用托芳尘。
和叔夏十绝一宿云峰寺二到韩公庄三饭草衣岩
胡寅（宋代）

不惜冲泥步步前，为闻幽处有明川。
峰回路转酬劳客，一派琉璃春正妍。
柳二首
司空图（唐代）

谁家按舞傍池塘，已见繁枝嫩眼黄。

漫说早梅先得意，不知春力暗分张。

似拟凌寒妒早梅，无端弄色傍高台。

折来未有新枝长，莫遣佳人更折来。
凉州馆中与诸判官夜集
岑参（唐代）

弯弯月出挂城头，城头月出照凉州。
凉州七里十万家，胡人半解弹琵琶。(七里 一作：七城)
琵琶一曲肠堪断，风萧萧兮夜漫漫。
河西幕中多故人，故人别来三五春。
花门楼前见秋草，岂能贫贱相看老。
一生大笑能几回，斗酒相逢须醉倒。
游石经寺
李化楠（清代）

自锦官城踏翠回，山斋小荫暂徘徊。苍生怪我卧不起，白眼向人怀未开。

穿洞浑疑无路转，沿江叠见有花开。迩来一洗愁无奈，放眼烟霞亦快哉。
从弟元长自陵至樊𣿭留宿不得一见而去怀不能己作诗以寄
雷士俊（清代）

感汝思余意，孤舟故远寻。沧江秋浪阔，丹嶂晓枫深。

圃韭犹堪剪，村醪且共斟。归帆留不得，竟夕独哀吟。
蒙恩除荆湖广南宣抚兼知潭州具奏辞免 其二
李纲（宋代）

昔年宣抚两河间，行次覃怀已召还。壮志久拚身似叶，巧言终使罪如山。

士风欺蔽犹前日，君命牢辞秪厚颜。回首追思七年事，孤危易感涕空潸。
次转庵用坡公韵并简洪樗野
许及之（宋代）

短日驱驰驹一罅，百刻六旬分卜夜。残年馀力秉烛吟，所冀二中并四下。

敢多奇疾希卢扁，祇是寒温随补泻。转庵著眼从昔高，伯仲古人相匹亚。

细哦纤巧天许觑，硬语崚嶒神所借。窠臼已脱卑晋宋，真淳更拟出陶谢。

近惊樗野轻千里，远自鄱阳踰百舍。举似诗家说中蜜，更引禅宗谈倒蔗。

老父病后已云怯，馀子听诗应转怕。那令勉继坡公韵，预恐难逃灌夫骂。
龙头场村妇
姚燮（清代）

酒蛮不畏官，酒蛮醉如虎。短髭左袒衣，霍霍坐磨斧。

昔行过其左，视为奇货居。白昼关屋门，缚我当庭除。

东邻走相告，西邻去相避。莫结酒蛮冤，莫受酒蛮气。

酒蛮亦有女，有女颜如花。有女方炊茶，有妇方绩麻。

女儿走呼母，妇来酒蛮走。稽首尊客前，酒蛮是吾偶。
酴醾花
高文虎（宋代）

羽盖珠幡上下蒙，倚栏碧动舞蛟龙。谁怜澹素朝天面，自现光明满月容。

杨柳风柔沾絮湿，蔷薇露重染衣浓。典型犹带醺酣力，酝得馀春百倍醲。
从刘待制游中梁山寺
张嵲（宋代）

楼阁高低跨碧空，鳞鳞群树亚山风。
沧江东去流天外，秦岫西来绕汉中。
野旷自然伤远目，天高聊复送飞鸿。
登临不起河山念，今日中原有谢公。
空心亭分韵得旭字【常建题处】
龚璛（元代）

依微转樵径，更上虞山麓。閒寻昔人诗，自悟禅房宿。

野木荫花气，幽潭得山绿。日日空心亭，山僧爱朝旭。
春晚书斋壁
陆游（宋代）

海棠已成雪，桃李不足言。
纤纤麦被野。
郁郁桑连村。
稚蚕细如螘，杜宇号朝昏。
展墓秫饵美，坐社黍酒浑。
早笋渐上市，青韭初出园；老夫下箸喜，尽屏鸡与豚。
幽居亦何乐，且洗两耳喧。
呼儿烧柏子，悠然坐东轩。
送岑省轩还东莞
王凤翎（明代）

握手初逢燕市中，笑随群侠竞相雄。倾尊夜醉卢沟月，说剑寒生易水风。

倦足九衢怜跃马，归心万里羡冥鸿。湘兰沅芷如堪赠，好寄新栽碧水东。
暮春康乐园
韩琦（宋代）

榆荚纷纷掷乱钱，柳花相扑辊新绵。一年寂寞频来地，三月芳菲已过天。

树密只喧闲鸟雀，台高犹得好山川。病夫不饮时如此，徒有诗情益自然。
别怀章玉兰二首 其二
王猷（南北朝）

歌阕阳关唱竹枝，月明千里遏云飞。无端忽和将归引，不是王孙也湿衣。
游山偶与客语成句
袁中道（明代）

逢山即便游，不必匆忙去。
四十余年忙，所忙成何事。
夜坐读书有感效坡老作短诗寄允兆翁晋季豹三
茅维（明代）

石床横素书，漆灯挂青焰。
引幞不耐眠，危坐意清宴。
瓦盆覆残不，绮石当圜砚。
索笔赋短章，书成自精绚。
冷月侵疏槐，荒山噭荒鸡。
虫吟豆花中，叶坠石苔面。
垂头何所思，阑干忽凭遍。
一入静者怀，机锋似□箭。
恨无三益友，相对发绮辨。
露湿还松房，青林火不见。
慈济庵二首
留元崇（宋代）

归自星坛日未斜，草庵留住一杯茶。
道人自点花如雪，云是新收白露芽。
玲珑四犯·垒鼓夜寒
姜夔（宋代）

垒鼓夜寒，垂灯春浅，匆匆时事如许！
倦游欢意少，俯仰悲今古。
江淹又吟恨赋，记当时、送君南浦。
万里乾坤，百年身世，唯有此情苦。
扬州柳垂官路，有轻盈换马，端正窥户。
酒醒明月下，梦逐潮声去。
文章信美知何用，漫赢得天涯羁旅。
教说与，春来要、寻花伴侣。
淮上乱后寄子都兄五诗
李洪（宋代）

两淮黔首苦飘零，庙算成功再底宁。
头斫新都摅宿愤，脐燃郿坞赫王灵。
羌人半已投戈拜，父老从观扶杖听。
欲勒燕然继隆碣，大书谁纪史编青。
祝英台近 画芙蓉
张绉英（明代）

粉痕轻，脂晕冷。依约晓妆靓。一样含颦，谁与伴孤另。

年时倒影窥妆，盈盈笑靥，正香暖、波明掩映。

应自省。几度阅遍炎凉，鸳鸯梦还醒。一尺冰绡，领取秋江影。

任它无赖西风，无情秋雨，浑不是、凄清霜井。
秋日三首
秦观（宋代）

连卷雌蜺挂西楼，逐雨追晴意未休。
安得万妆相向舞，酒酣聊把作缠头。
蓬莱阁观海和韵
郑金銮（清代）

高阁层峦上，沧溟那有垠。射工迎落日，飓母类奔云。

缥缈来三岛，高寒到十分。登临馀感慨，渔笛不堪闻。
为人赋横舟二首 其一
陈容（宋代）

古悲歌，泪如血，渡河无船气欲绝。古非歌，泪如泉，河激汤汤声彻天。

峨舸大艑载琛贝，锦缆迷楼催管弦。人生苦乐不相等，风波血刃蛟流涎。

神虺九首能三足，巨鳌触怒群帝迁。纵有扁舟竟何往，乘桴意在沧洲上。

祇缘辙朽无人知，入海居夷每惆怅。三间破屋名横舟，三呼不答江水流。

一帆径渡溯天去，不系斜阳古渡头。
箕山操和铁雅先生首唱
李孝光（元代）

箕山之阳兮其木樛樛。箕之冢兮白云幽幽。彼世之人兮孰能遗我以忧。

虽欲从我兮其路无由。朝有人兮来饮其牛。
颂古十八首
释师一（宋代）

曾扣西来问翠微，经行驻步大慈悲。
当时投子如能荐，恶水重将更泼谁。
拟古 其四
王拯（清代）

从来城守坚，贼恨必大至。万死与城存，而城竟亡矣。

吁嗟我江城，高牙夙严卫。如何两渠间，骨发委填积。

传闻方绝食，官民相泣誓。枥马夜悲鸣，青烟起寒吹。

烹炰雀鼠尽，敝革煮相遗。皮骨惨留骴，析炊供喂饲。

樵苏日月断，井汲又枯燧。咄哉背城师，朝食忽欢缒。

冲锋努死力，群丑辄奔避。如何师徒出，望援空裂眦。

平时拥牙纛，谁欤彼疆帅。危亡众所属，望望全军逝。

朝廷高爵级，专阃所付寄。岂惟弗趋救，直忍自抛弃。

十年用兵来，师律孰先敝。人思参肉餐，我欲寮尸肆。
禅窝（师子林十二咏）
陶琛（明代）

菁茅葺成宇，白云拥为户。
是中有定僧，默坐自朝暮。
应尽须尽吟 其七
顾允成（明代）

应尽须尽，非尽亦尽。太极无极，何始何竟。
高阳台
王亿之（宋代）

双桨敲冰，低篷护冷，扁舟晓渡西冷。回首吴山，微茫遥带重城。堤边几树垂杨柳，早嫩黄、摇动春情。问孤鸿，何处飞来，共唤飘零。

轻帆初落沙洲暝，渐潮痕雨渍，面色风皴。旅思羁愁，偏能老大行人。姮娥不管征途苦，甚夜深、尽照孤衾。想玉楼，犹凭阑干，为我销凝。
书孙仅甘棠集後
王禹偁（宋代）

新集甘棠尽雅言，独疑陈杜指根源。
一飞事往名虽屈，六义功根道更尊。
骨气向人蹲獬豸，波涛无敌泻昆仑。
明年再就尧阶试，应被人呼小状元。
读唐遗录六绝 其二 李愚刘朐同传
王庭圭（宋代）

两公罢相由诸吏，提印驩呼颇自誇。因谓我曹当快活，月华门外听宣麻。
鹧鸪天（寿何簿乃尊）
牟巘（宋代）

鸠杖庞眉鹤发仙。诗中有史笔如椽。爱莲自是平生趣，吟到梅花晚更坚。

珍九鼎，食万钱。谁如有子彩衣鲜。蜀陈旧事君须记，贵盛还当具庆年。
宴明守林郎中致语口号
史浩（宋代）

春融绿野日迟迟，五马相从燕喜时。湿翠峰前挥玉麈，香梅影喜引瑶卮。

适闻圣主询黄发，将趣文翁上赤墀。且趁好天同一醉，陶陶莫问夜何其。
送杨石泉县丞钟尚贤以公役赴京却还成都府
刘崧（元代）

送君西还酌君酒，更出都门折杨柳。怜君自是同乡人，上马欲杨愁回首。

风帆五月上瞿塘，却望石泉如故乡。啼猿峡里见明月，万里相思应断肠。
天仙子
佚名（宋代）

走马探花花发末。人与化工俱不易。千回来绕百回看，蜂作婢。莺为使。谷雨清明空屈指。

白发卢郎情未已。一夜翦刀收玉蕊。尊前还对断肠红，人有泪。花无意。明日酒醒应满地。
中秋阻风二首
项安世（宋代）

四无边岸贴天流，八极光中一钓舟。
不是南风解留客，世间无此好中秋。
春景 马上逢寒食
刘辰翁（宋代）

寒食古来同，乡关隔万重。天涯俱是恨，马上又相逢。

雨雪皋兰道，弓刀苜蓿峰。满城看插柳，分路入浇松。

绣岭开门日，鄜州陷贼踪。年年闻改火，双泪下龙钟。
谢邢少连送葡萄豆蔻栽
张栻（宋代）

君家小圃占春光，眼看龙须百尺长。
移向楼边并寒井，明年垂实更阴凉。
送王相公
刘攽（宋代）

白麻诏出凤凰池，金节铜符副锡圭。故事周公不之鲁，是行山甫亦徂齐。

百年礼乐更梼杌，万国车书载狄鞮。开阖乾坤容海运，斡回枢极寄杓携。

故都形胜馀龙虎，开府文章盛壁奎。列坐诸生亲绛帐，纵谈禅伯得金篦。

四山岚气连松梓，二水波涛乱鼓鼙。里老傍车看画鹿，江灵低首避燃犀。

鸿河带地长馀润，蟠木开花亦有蹊。跃冶空惭折钩喙，在钧仍似落巢泥。

苦心刻鹄才成鹜，卑意函牛祇洎鸡。早晚重开丞相阁，为公羸马踏沙堤。
贺新郎 作家书竟题范龙仙书斋壁上芦雁图
陈维崧（清代）

漏悄裁书罢。绕廊行、偶然瞥见，壁间小画。一派芦花江岸上，白雁濛濛欲下。

有飞且、鸣而悲者。万里重关归梦杳，拍寒汀、絮尽伤心话。

挨不了，凄凉夜。

城头戍鼓刚三打。正四壁、人声都静，月华如泻。再向丹青移烛认，水墨阴阴入化。

恍嘹呖、枕棱窗罅。曾在孤舟逢此景，便画图、相对心犹怕。

君莫向，高斋挂。
陶窗
释居简（宋代）

如在羲皇上，都忘我是谁。闻钟还入寺，无酒却攒眉。

篱落西风晚，琴书白昼迟。千年续遗响，侧枕答凉飔。
金州
陈昉（宋代）

湘中惟此郡，地接五溪蛮。
楚水波长碧，尧时竹尚斑。
昔曾行乐处，今在梦魂间。
桥墩是先建，休言我涕潸。
九日病中无酒无菊寄王信州老谢丈
赵蕃（宋代）

有身那识禁酒国，何乃飘零堕其域。
儿曹强欲觅市酤，颇畏饮灰仍饮湿。
重令寻菊菊未芳，飞蓬野蔓交加长。
是知此物贵晚节，无意无俗充杯觞。
生平浪说爱重九，今年无菊还无酒。
要携藜杖作登临，病不如人空竚首。
使君闻说同王弘，半道邀公绝送迎。
要见一时宾与主，舆篮侍坐俱门生。
五月十八日魏宗明官舍作
周紫芝（宋代）

黄尘白骨已无人，青谷朱楼尚有村。今夜三更山吐月，共倾双泪看金盆。
杂诗
钱选（宋代）

青春跃马两山间，溪柳岩花动客颜。
日落孤城金铎振，草深荒塚石人閒。
庾郎赋就元无味，阮籍途穷且未还。
江左风流半摧谢，白头犹自绕乡关。
清平乐·千花百草
晏几道（宋代）

千花百草，
送得春归了。
拾蕊人稀红渐少，
叶底杏青梅小。
小琼闲抱琵琶，
雪香微透轻纱。
正好一枝娇艳，
当筵独占韶华。
送冯尊师
王禹偁（宋代）

前日访潘阆，下马入穷巷。
忽见双笋石，卧向青苔上。
云是冯尊师，秋来留在兹。
今说东南行，问我坚乞诗。
又见宋阁老，亦言师甚好。
欲去天台山，即别长安道。
台合有群英，赠别瑰与琼。
琤然满怀袖，此事殊为荣。
安用徵吾句，吾道方龃龉。
老为八品官，有山未能去。
束发号男儿，出处贵得宜。
出则学臯夔，独立称帝师。
处则同乔松，决起如冥鸿。
谁能似蚯蚓，蟠屈泥土中。
师行甚可羡，云鹤无羁绊。
为我持此诗，题于桐栢观。
申国吕公挽词
杨杰（宋代）

讣闻孰不泪盈巾，宝鉴云亡社稷臣。帝猎渭滨先得吕，神还崧岳旧生申。

默调一气归元鼎，坐致群伦入大钧。孤贱无能报知遇，文章曾许继前人。
依韵和通判太博雪後招饮二首
梅尧臣（宋代）

雪晴何所乐，乐趣在杯中。
况复君家美，雕盘脍缕红。
送隆公上人
齐己（唐代）

独携谭柄去，千里指人寰。未断生徒望，难教白日闲。

空江横落照，大府向西山。好骋陈那孔，谁云劫石顽。
忆昔行赠朱伯贤还会稽
释宗泐（明代）

忆昔相逢白门道，君方壮年我差少。同乡异域心最亲，月夕风晨写怀抱。

南台御史能荐才，荐才先取文章好。当时结交多俊髦，羡君独得声名早。

江城一别三十秋，我出匡徒君宦游。甲兵满地音信断，越云楚水情悠悠。

今春钱塘忽相见，君未全衰我犹健。探得囊中著述书，松斋晓日开新卷。

君承明诏入史局，我亦奏对延和殿。秋深俱放还旧山，兼有赐金并赐燕。

君家云巢鉴湖曲，鲭鱼脍肥粳稻熟。脱巾露顶松石间，如鹿如麋不羁束。

我歌此曲空复情，烈风荡海鸿冥冥。世间富贵自可轻，且学清狂如贺生。
别诗二首 其一
萧绎（南北朝）

别罢花枝不共攀，别后书信不相关。欲觅行人寄消息，衣常潮水暝应还。
颂古十首 其五
释端裕（宋代）

百千诸佛眉弯曲，无订无修眼搭痴。踏著未消连底冻，一时认作碧琉璃。
即事六言四首
刘克庄（宋代）

宦情为虎为鼠，世态如云如轮。
武夫驾盲宰相，醉尉呵飞将军。
送豆卢郎赴海陵
刘商（唐代）

烟波极目已沾襟，路出东塘水更深。

看取海头秋草色，一如江上别离心。
予与微之老而无子发于言叹著在诗篇今年冬各有一子…嘲
白居易（唐代）

常忧到老都无子，何况新生又是儿。阴德自然宜有庆，

皇天可是道无知。一园水竹今为主，百卷文章更付谁。

莫虑鹓雏无浴处，即应重入凤凰池。

五十八翁方有后，静思堪喜亦堪嗟。一珠甚小还惭蚌，

八子虽多不羡鸦。秋月晚生丹桂实，春风新长紫兰芽。

持杯祝愿无他语，慎勿顽愚似汝爷。
宿案头
吴与弼（明代）

癖性从来厌市墟，息肩时托近乡居。金风禾黍秋连野，绿柳池塘月照庐。
澜溪
陈岩（宋代）

小溪亦有怒涛翻，可但沧溟始足观。
世事会心无广狭，请君来此试观澜。
偈颂一百二十三首 其四十四
释崇岳（宋代）

哭不彻，笑不彻，倒腹倾肠向君说。父子非亲知不知，抬头脑后三斤铁。
次韵闻善
黄庭坚（宋代）

扶醉三竿日，题诗一研埃。
张罗门带雪，投辖井生苔。
待得成丘陇，谁能把酒杯。
常应黄菊畔，怅望白衣来。
颂石头和尚草庵歌
释印肃（宋代）

坏与不坏主元在，得未拳拳应不昧。
淫坊酒肆转光明，绝类离伦何窒碍。
瘦驴岭
韦骧（宋代）

马瘏前咏闵驰驱，登岭今朝歉瘦驴。自是老来情味减，欲图靡盬可安居。
望灵山喜而又作
陈文蔚（宋代）

白云深处认灵山，喜气津津眉宇间。
别去庭闱今八月，且欣明日慰新颜。
小
韦骧（宋代）

西风吹酒面，楼阁近重阳。悔把菊枝插，幡思乡路长。

比来求熟醉，到了减清狂。不是纷华少，纷华我所忘。
初夏即事简昞仲
李曾伯（宋代）

夏云方建汉旗赤，春事已如周辙东。
几度炎涼经嫩绿，一番荣辱委残红。
杜鹃岂为归心设，蝴蝶也无清梦通。
万里天涯喜强健，剩开窗牖纳南风。
庆元二年冬后圃蔬茎连理篱杨殊木同枝又蓏生
杨简（宋代）

兄弟和气与天通，连理蔬茎瑞郁葱。
造化神机非远近，不当言异又言同。
奉命征西蜀
熊昭宙（明代）

帝命旌旗分蓟北，臣随鞭弭出荆南。元戎宝盖凭雕辇，上将金鞭驾紫骖。

马饮岷江吞日色，剑光巫峡破烟岚。此身报国休言瘁，圣主恩深恐不堪。
送杨州判官（一作赠茅山杨判官）
张籍（唐代）

应得烟霞出俗心，茅山道士共追寻。闲怜鹤貌偏能画，

暗辨桐声自作琴。长啸每来松下坐，新诗堪向雪中吟。

征南幕里多宾客，君独相知最校深。
故太师和王挽诗三首 其三
韩元吉（宋代）

甲第神京冠，王封异姓优。风云开杰阁，水月转芳洲。

种玉阶庭盛，挥金族绪周。诸郎自持橐，衮衮尚公侯。
送石首傅宰
李曾伯（宋代）

石首邑易治，难山政可师。
弦歌聊戏耳，谈笑以为之。
省德多餐饭，勤官少作诗。
交情毋恃旧，公事定相规。
谒陆宣公双湖新祠
钱时（宋代）

奏稿倘能安国步，投荒何敢爱家林。
双湖万顷湖天月，长与先生照赤心。
清平乐·绿深红少
程垓（宋代）

绿深红少。柳外横桥小。双燕不知幽梦好。惊起碧窗春晓。起来瞢?多时。玉台金镜慵移。多少春愁未说，却来闲数花枝。
自理
刘仲尹（金朝）

日日南轩学蠹鱼，隐中独爱隐于书。儿痴妇笑谋生拙，不道从来与世疏。
胡月江书堂
周密（宋代）

水西云北外，诗屋柳阴阴。小卷编唐宋，危冠讲古今。

跛驴乘浅醉，老鹤伴孤吟。门外虽车马，游尘自不侵。
暑夜露坐
曾丰（宋代）

出坐日初曛，归眠夜欲分。
竹浓犹漏月，风横不容云。
雾露气相薄，星辰天自文。
更深群动息，地籁可相闻。
安止同登王园葆光阁二首 其一
郭祥正（宋代）

清风吹坐冷萧萧，更有南溪透海潮。白酒一樽须酩酊，荔枝红映碧芽蕉。
武仲伏蒙知府待制宠示新诗课成短篇以献左右
孔武仲（宋代）

侍从荣依日月光，更因盘错试锋铓。
谏书不上时无事，讼缿无留日倍长。
旧好葭莩容间见，新篇锦绣得家藏。
自惭思涸无高韵，蒿管何因拟凤凰。
青玉案
倪翼周（宋代）

烟浓水淡荷香浅。近翠幕、闻弦管。逸气棱层冲碧汉。绝无风骨，炼成铅鼎，未许童颜换。

长门深锁文君院。前度蛮笺泪痕满。为问乘槎人不远。只消丹桂，一枝分付，早早随伊愿。
别鹤曲
李复（宋代）

碧海漫漫烟雾低，三山风惊别鹤飞。
千年华表会能归，不有双乌乘夜栖。
乌来相喜哑哑啼，寒月影移庭树枝。
枝上营巢庭下食，追随应笑尘中客。
人生聚散羡双乌，乌若别离头已白。
光阴百岁共有几，空有相思泪如水。
因君试写别鹤吟，拂弦欲动悲风起。
腊月朔第二孙绳祖弥月喜期与翁同十一月而又
舒岳祥（宋代）

绳祖初弥月，清晨抱见翁。
颇怜头额大，妆爱月时同。
句法何时就，家声待汝洪。
吾年八十二，方见汝成童。
送僧还日本
钟唐杰（宋代）

上人海东艉，才华众推优。
学道慕中国，於焉一来游。
武林忽相遇，鍼芥意颇投。
儒道虽云异，诗酒喜共酬。
况兹古名郡，佳罕与俦。
湖山快吟览，胜迹恒追求。
合并惜未久，又理东归舟。
扬帆渡鲸浪，帖帖如安流。
殷勤不忍别，缱绻难为留。
临风极遐睇，目断扶桑陬。
他时托芳字，还能寄余不。
即事戏作五言
晁说之（宋代）

何处寂寥好，山城太守家。
轻觜木竹笋，大裹白朱砂。
君与旱莲比，实非火候赊。
一官还此是，百务莫淫哇。
与韩抚干大伦八首
袁燮（宋代）

肯随流俗慕纷华，闭户观书遍五车。
器业要为当世用，直须渟蓄渺无涯。
雪晴欲出而路泞未通戏作
陆游（宋代）

雪消重作雨，冰释又成泥。
已败筇枝兴，高眠听午鸡。
白乌呈瑞赋附歌
孟简（唐代）

素德式昭兮何写奕，玄质从化兮为洁白。符仁孝兮叶佳册，见祥瑞兮流圣泽。
海棠七首
刘克庄（宋代）

地行臣耄矣，稽首告天公。
藉草千场醉，留花十日红。
顿寒怀单祥卿教论
戴表元（宋代）

霜花一夜白，风叶满村黄。
欲出岁华老，相思江水长。
留枝庶鹊户，存蜜补蜂粮。
想见山行处，开窗新酒香。
读魏其侯传
王世贞（明代）

魏其虽失势，侯印尚累然。立散千金赐，宁悭数顷田。

当时籍福解，远胜灌夫怜。尚识沾沾意，田郎跪起年。
五更枕上
黄虚舟（宋代）

睡觉愁无奈，难禁冬夜长。
才听晓钟动，又是世人忙。
入市船撑月，朝天马踏霜。
布衾绵杲软，切莫笑寻常。
江城子（和叶左丞石林）
沈与求（宋代）

鱼龙戏舞近幽宫。乱山中。似途穷。绿野堂深，门敝兽铺铜。无限青瑶攒峭壁，花木老，映西东。

消磨万事酒千钟。一襟风。鬓霜蒙。忧国平生，堪笑已成翁。惟有经纶心事在，承密诏，看重重。
念奴娇
范成大（宋代）

十年旧事，醉京花蜀酒，万葩千萼。一棹归来吴下看，俯仰心情今昨。强倚雕阑，羞簪雪鬓，老恐花枝觉。揩摩愁眼，雾中相对依约。

闻道家燕团栾，光风转夜，月傍西楼落。打彻梁州春自远，不饮何时欢乐。沾惹天香，留连国艳，莫散灯前酌。袜尘生处，为君重赋河洛。
夜与谷林坐天目山房看月谈及倪文正公筑露台以种竹及以徽墨涂壁各林欣然思效之率尔有作
全祖望（清代）

衣云阁外万竿竹，绝地累土高十寻。尚书于此著《儿易》，黄十竞茁苍精吟。

梦吞三爻美东箭，老人犹自有童心。童心太古玄又玄，黝墨馀波四壁淋。

坐教三天都中贤太守，兼车十笏贡南金。歙溪石液愁竭泽，黄山松鬣嗟焚林。

方程夜共山鬼泣，风篁飒飒为之传哀音。通人好事成奇癖，而今但有荒邱岑。

竹耶墨耶双消沉，我过始宁泪满襟。昨宵山房看新月，庖羲一丸正在参。

危坡绝顶更如砥，古墙八面都成阴。龙飞凤舞远峰至，苍茫茸薄传寒砧。

酒阑为话平泉旧，主人不觉怀古深。顿拟高置此君座，空中卧听磨戛球琅琳。

研田残膏足挹注，黑云垂天清不淫。更须我撰火招词，追招尚书听素琴。

祗忧天目天光遮不见，老蟾漆黑空萧森。
乌江项羽庙
吴龙翰（宋代）

盖世英雄只恁休，千年遗恨大江流。
汉提义帝作张本，当日君输第一筹。
登作乐山诗
刘骏（南北朝）

修路轸孤辔，竦石顿飞辕。遂登千寻首，表里望丘原。

屯烟扰风穴，积水溺云根。汉潦吐新波，楚山带旧苑。

壤草凌故国，拱木秀颓垣。目极情无留，客思空已繁。
重游无量院
高翥（宋代）

佛屋欹斜老翠微，小轩犹记昔游时。
江云带雨凉生竹，野水迎潮暗入篱。
门外风波僧自识，山中朝莫客曾知。
眼明素壁关情久，十载财能写此诗。
诗一首
徐俯（宋代）

人言春事已，我言未遽央。试向后湖去，菰叶如许长。
谢岳大用提举郎中寄茶果药物三首新松实
杨万里（宋代）

三韩万里半天松，方丈蓬莱东复东。
珠玉链成千岁实，冰霜吹落九秋风。
酒边腷膞牙车响，座上须臾漆櫑空。
新果新尝正新暑，绣衣使者念山翁。
和赵龙图鹿鸣宴韵二首
刘宰（宋代）

劝驾丁宁自汉兴，礼行郡国玉锵鸣。
使君珍重新开宴，多士连锵喜策名。
月窟一枝傅好信，风帆千里送修程。
主宾后会君知否，紫橐青袍对宠荣。
送吴晦叔赴廷试
李吕（宋代）

我昔游白鹤，山川气雄深。
邂逅识吾子，戛然唳孤音。
日日望飞鸣，洄洑乃至今。
玉美出坚璞，木老生乔林。
书生未足道，聊用慰苦心。
始驾百斛船，挂帆发江浔。
破浪当自兹，意象殊骎骎。
天方拓王度，清问虚宸襟。
调毫写胸臆，气力戈鋋森。
荷衣缚异时，恐为寒蝉瘖。
江城惜此别，风雪作昼阴。
何以托远怀，酌酒拊剑镡。
湖海气摇薄，激烈愁端侵。
唯应白云梦，夜夜飞遥岑。
荻港扬帆
邓云霄（明代）

枫叶飘飘尽向东，危樯五两舞高空。锦帆已化双飞翼，画角长吹万里风。

残荻离披鸣柁外，乱山争度捲帘中。多情屏翳能相引，莫叹乡关隔断鸿。
寄杜蓬州
唐庚（宋代）

阆中胜事不妨奇，旧来僻左人谁知。祗缘乃祖肠断句，名与江谁东南驰。

阆人德之不敢忘，遗祠今在南山上。壁间画得太瘦生，想是当年苦吟样。

寄将模本博新诗，为我落笔挥珠玑。君家自是个中脚，会道春从沙际归。
栖云崖晚眺 其一
林占梅（清代）

远望生吟兴，山深景倍幽。斜阳修竹外，疏柳板桥头。

港小舟成市，崖高屋比楼。豁然开眼界，凭眺起长讴。
题严子陵钓台
林亦之（宋代）

莫向金门傲冕旒，归来却要著羊裘。
乾坤不是刘文叔，那得长竿钓白头。
溪居即事
崔道融（唐代）

篱外谁家不系船，春风吹入钓鱼湾。
小童疑是有村客，急向柴门去却关。
早起
晁公溯（宋代）

晨烟生远山，空翠蒙余昏。
天容颇不佳，北风凄以寒。
醉眠拥败絮，方知有奇温。
梦余忽惊悟，檐有鬭鹊喧。
蹉跎
谢震（清代）

赵北燕南辙几过，驹光马迹老蹉跎。羁愁中酒绵三月，草色随春入九河。

阶下簸钱工姹女，堂前挟瑟艳秦娥。风情已作萧郎减，目极寒空自浩歌。
秋宵辞
白玉蟾（宋代）

清秋薄湖山，蒲柳生寒烟。
怅望荷花中，谁家鸣筦弦。
岂复念伊人，孤影芙蓉边。
吸风咀月露，照水时自怜。
暗怀夜光宝，长吁不成眠。
览史 其二
李正民（宋代）

廷尉结袜名愈重，力士脱靴谗遽臻。君子小人所怀异，择地而行乃保身。
宝祐二年皇子冠二十首
佚名（隋代）

路寐闢门，黼坐恭已。
群公在庭，所重维礼。
正心齐家，以燕翼子。
于万斯年，王心载喜。
偶成二首
邓肃（宋代）

数椽茅屋傍山隈，野草如云径不开。
小院纵横行蚁阵，孤灯明灭纵蚊雷。
并包益见乾坤大，扫灭何时风雪来。
磊块胸中何处洗，酒行到手莫停杯。
瑞香盛开呈益国公二首 其二
杨万里（宋代）

针来大笋束仍攒，作么开时色两般。荀令金炉炷沉水，昭容紫袖衬中襌。

同花异叶株株异，一种栾枝节节栾。雪里寒香得三友，溪边梅与畹边兰。
晚憩石门洞
王舫（宋代）

舣棹石门外，天风吹夕阴。
疏钟醒客梦，危瀑洗尘襟。
龙去洞云薄，鹤归松露深。
旧碑看米字，犹带藓痕侵。
送张佑之监德州仓予于佑之差有一日之长故言其大者
罗玘（明代）

郎吏头漆黑，心有大机轴。司徒眼如电，晨降檄一幅。

入门绝经营，已饬车辘辘。老父坐车上，横身任为仆。

幸逢德州程，九水一日陆。船头鱼泼泼，船尾鸥逐逐。

晋人不知船，老觉船是屋。且令买鱼烹，更欲伴鸥宿。

公衙幸少休，可报酒初熟。玉浮暑池歜，金泥秋篱菊。

我能捐千金，谁有爱日鬻。么么尔委吏，自束缩肠腹。

慎勿莽饕餮，人自念鞠育。
平绿轩
王用亨（宋代）

尘器胸次尝苦隘，谁谓一隅天地宽。
野色供餐来几上，山光极目在林端。
犁耕宿雨春风暖，舟撼清流夜雨寒。
却笑贺湖临水寺，闭门不借俗人看。
行迈杂篇六首 其二
黄庭坚（宋代）

白白红红相间开，三三五五踏青来。戏随胡蝶不知远，惊见行人笑却回。
偈颂二百零五首
释正觉（宋代）

佛身光明了无垢，性水清净常不浑。
降生沐浴吉祥事，要以大不功德门。
哆哆和和增口业，胶胶缀缀添尘结。
大家净洗佛浑身，彻底洞然明皎洁。
长时诸佛洗我身，令日众僧洗我佛。
社日奉寄君庸主簿
黄庭坚（宋代）

花发社公雨，阴寒殊未开。
初闻燕子语，似报玉人来。
遮眼便书册，挑聋欺酒杯。
传声习主簿，勤为拨春醅。
秀野堂公宴韩慕庐先生扈跸还朝
吴廷桢（清代）

凤池潋滟水波平，画绣争看傍辇行。南济舟航随夏后，东巡笔辇领春卿。

移莲里第归鞍晚，飞盏家山赐醴清。裁诏余间方退食，绛帷弟子挟书迎。
送李行人奉使靖江王府
韩雍（明代）

奉使亲藩阅两秋，清才伟望许谁俦。斗南风俗劳勤问，岭外山川足壮游。

万里青天倚长剑，一轮明月载孤舟。芳年定志真难得，高步行看近冕旒。
洪表侄 其二
缪重熙（清代）

亲知此日半雕零，却喜英风振北溟。荆树骈枝留棣萼，菤葹遗阁忆窗棂。

看君继述承先志，慨我浮沉守一经。日暮途穷徒怅望，拟呼将伯盼垂青。
和清老韵
王炎（宋代）

蝉蜕尘埃外，翛然世累轻。
开堂聊演说，杖锡遂飞行。
画妙人难及，诗豪我亦惊。
笔端游戏尔，法忍贵无生。
黄鹤楼图为岑知府题
陈政（唐代）

黄鹤高楼迹已芜，谁传景象入斯图。仙人一去世莫识，黄鹤不斯谁为呼。

鄂渚春回湘树匝，洞庭云尽楚山孤。题诗独羡崔夫子，对景思乡信不无。
琅邪绝顶怀渭清
刘翼明（清代）

地势东南尽，交情老大亲。山如华不注，人念李于鳞。

沧海怀君赋，浮云笑我真。独余千古意，空远莫能陈。
杂兴十首
刘克庄（宋代）

淳熙以后绍熙前，曹马灰寒不复燃。
宁作归来词引避，可为劝进表求全。
斜川妙语超言外，广武狂谈发酒边。
赖有遗文堪可质，世谁陶阮岂其然。
游太玉峰
刘黻（宋代）

一秋吟不尽，才拙愧黄花。
极目皆成市，论心有几家。
淡交期白发，清话证丹砂。
却忆分携处，寒林集暮鸦。
听政
陈造（宋代）

为政贵中和，偏徇古无取。
无心斯善应，奸誉乃其蠹。
柰何闻见间，往往用心误。
扶弱抑其强，古或垂此誉。
世异俗且殊，处今犹徇故。
曲直本不昧，强弱岂所据。
君子不此恤，情伪溷丹素。
富室被剥朘，日有贫窭虑。
士夫受加陵，悔不齿编户。
赢弊取必胜，玉色吞气去。
不知世富室，如母子所怙。
不知意定向，未语机已露。
传继用一律，抱冤莫赴愬。
用是致和气，南首问燕路。
神女祠
汪元量（宋代）

野庙凄凉向峡中，断崖无路一从容。
楚王神女知何在，云锁巫山十二峰。
续感兴二十五首 其二十四
方一夔（宋代）

昔时累科举，读书患不足。天今予我暇，有书真不读。

煌煌百圣心，清彻寒泉玉。遗泽存读书，浸作生民福。

静观灵台中，万象森在目。天寒境自明，欲浅机自触。

斯文化异端，骎骎即深谷。晞颜以自励，吾欲求之复。
罪言
彭秋宇（宋代）

四境风寒满目秋，区区嫠归隐深忧。
岂无豪杰二三策，亦有东南百十州。
斫案肯迎新造魏，挥戈曾复旧宗周。
仓公一望休惊走，好把囊中暝眩投。
相识有遗予以紫石砚者谓是下岩石名日玉斗予
郑刚中（宋代）

眼如鸜鹆色如肝，此语传闻谩有年。
李观匣中方念住，范增撞后岂知全。
临池欲试曾亲滴，把墨重看未忍研。
何幸却同郴笔句，贮云含雾到封川。
偶成 其二
夏伊兰（清代）

才子泣穷途，佳人苦薄命。不料此定例，千年难改政。

谓系如分傥，殊难一例评。庄姜赋《绿衣》，《终风》暴自迅。

昭君嫁沙漠，琵琶寄哀咏。彼独非贞淑，何都罹强横。

昭昭祸福门，颠倒胡无定。空空轮回理，渺茫难凭信。

十二万年前，偶然分逆顺。化工草创成，铁案堪援证。

夭寿贞不贰，古训式贤圣。趋避徒烦劳，但当受其正。
八咏警戒 其八
吴处厚（宋代）

天应降吉祥，天理本茫茫。舒惨虽无定，荣枯却有常。

益谦尤效验，福善更昭彰。笼络无疏漏，恢恢网四张。
董铢求诗赋古风二章示之 其二
程洵（宋代）

学海失渊源，词林少根柢。苏程百世师，遗书满天地。

遗书亦言尔，道岂言能传。言外有妙处，万理常森然。
京中正月七日立春
罗隐（唐代）

一二三四五六七，万木生芽是今日。
远天归雁拂云飞，近水游鱼迸冰出。
引年自喜
赵抃（宋代）

乾坤报不得，犬马恋无缘。请有再三渎，生踰七十年。

云山充素志，霜雪满华巅。远矣日边地，归欤春暮天。

滩长钓台客，棋久烂柯仙。去乐林泉下，何劳一指禅。
端平二年端午帖子词·皇帝阁
洪咨夔（宋代）

王师一举下河东，好定规摹继伐功。
入眼宫槐宜夏日，转头关柳易秋风。
十一拍
文天祥（宋代）

冬至阳生春又来，口虽吟咏心中哀。
长笛谁能乱愁思，呼儿且覆掌杯。
云白山青万馀里，壁立石城横塞起。
至戎小队出郊坰，天寒日暮山谷里。
白鹿洞遍览名迹
李梦阳（明代）

情高忽凌厉，步健轻巉缅。葛弱亦须扪，崖滑每独践。

涉清爱重屡，探阻遗惊眩。始兹陟五峰，遂憩松不巘。

岩桂纷始华，石耳翠可卷。追想白鹿迹，伊人竟何遣。

触端绪自萦，薜荔况在眼。慨叹意莫置，顾望日已晚。

夕湖浴岑峭，流光灭兰坂。命酒写幽独，鸣琴且游衍。
湘竹杖寄无住
宋无（元代）

采向舜妃江庙前，得来卖客木兰船。
老宜泉石搘慷态，吟称烟霞倚瘦肩。
宴坐夜和金锡憩，经行春卓紫苔穿。
知师道师神龙记，莫漫腾空去九天。
二十七日复雪用东坡聚星堂雪韵禁物体作诗约诸友同赋
赵蕃（宋代）

温风忽来振柯叶，翻覆手间重变雪。天公作事岂容料，坐使南人惊旷绝。

朝来送客到江浒，冻骨凛凛吹欲折。归来席户已迷漫，芋火拨残灰没灭。

眼中所历要摹写，拙笔难书非被掣。叩门好事忽有饷，一盏径能生脸缬。

昌黎咏雪故雄健，取喻未免收琐屑。争如欧苏两仙伯，一白解遮群丑瞥。

我今困客乃自困，韩非说难竟死说。戏诗还与作官同，大错知合几州铁。
端阳后一日小集法喜龛写上鞮芬 其二
朱联沅（清代）

捉鼻微吟意惘然，红楼镫灺晚凉天。覆杯粗说扬州梦，已换沧桑到酒边。
葛文定
岳珂（宋代）

以文箓传家，以相业济时。貂冠绛裳，予犹及见其丰仪。

简牍所传，是以为近世之奇。一瞬卅年，赞而藏之。
石榴
范成大（宋代）

日烘古锦囊，露浥红玛瑙。
玉池咽清肥，三彭跡如扫。
离临安舟中有怀山薮朱文之子聊作五绝以寄
史尧弼（宋代）

亲庭遥望属坤隅，恁子还家与说吾。
为道江南足鱼蟹，乡来不复似臞儒。
阳羡杂咏十九首。含桃圃
陆希声（唐代）

小圃初晴风露光，含桃花发满山香。

看花对酒心无事，倍觉春来白日长。
读舒王集二首 其二
周密（宋代）

周易误辅嗣，本草误隐居。遂令后世人，不能尽信书。
同皇甫侍御斋中春望见示之作
独孤及（唐代）

望远思归心易伤，况将衰鬓偶年光。时攀芳树愁花尽，

昼掩高斋厌日长。甘比流波辞旧浦，忍看新草遍横塘。

因君赠我江枫咏，春思如今未易量。
雾灵谒樵川阮先生赋赠
邝露（明代）

朝发彭蠡潴，暮憩潜霍麓。瞩景睇流峙，嘲玄造耆宿。

鲛人不贵珠，荆工不贵玉。蜚文君子堂，忘疲夜相卜。

东观出伏生，西京遘枚叔。龙史挂三坟，蝌书罗四目。

奇龄注东公，灭度衍西竺。一麾守瓯闽，二始缵徽轴。

垂清渭滨钓，濯斯沧浪足。海陬有狂简，斐然咏淇澳。

寄言铸金者，于何发予覆。
杂感六章 其六
王世贞（明代）

千金买骏马，百金买辔头。百千制狐白，十千珊瑚钩。

相从诸少年，宛洛书行游。宛洛富名倡，挟瑟进清讴。

但知媚黄金，焉知我为畴。出当从客欢，归当从妇谋。
食黍行
王安石（宋代）

周公兄弟相杀戮，李斯父子夷三族。
富贵常多患祸婴，贫贱亦复难为情。
身随衣食南与北，至亲安能常在侧。
谓言黍熟同一炊，欻见陇上黄离离。
游人中道忽不返，从此食黍还心悲。
新诗
裴秀（魏晋）

渴者易为饮。饥者易为食。方丈日在前。
送黄子升
邓云霄（明代）

入粤虚传陆贾装，只馀锦字满奚中。推敲未觉诗情苦，奔走深嗟世路忙。

往事八年惊过鸟，离心千里结垂杨。龙门滩透昭潭水，探得骊珠好寄将。
春夜
陆游（宋代）

寂寂春将暮，迢迢夜未央。
膏残灯焰短，杵急药麈香。
困思栖双睫，羸躯寄一床。
养慵新有味，初志悔轩昂。
明良诗 其一 
吴当（元代）

于赫皇祖，肇基朔土。惟时忠襄，实佐神武。
和知军毛奎小洞天诗
王赞（宋代）

使君赋佳什，笔壮过飞泉。
索远寻幽地，求深访洞天。
山巍云脚敛，海极日头偏。
景喜岩瞻石，台虚钓隐船。
高人贪胜概，清海赖无旋。
拟把张槎泛，何妨谢屐穿。
心闲尘不梁，客好景成妍。
去去迎三岛，看看会七贤。
醉眠思石枕，缓步异苔钱。
再约通宵饮，相邀秉烛椽。
宫词 其二十九
赵佶（宋代）

娇云溶漾作春晴，绣毂清风出凤城。帘底红妆方笑语，通衢争听卖花声。
秋日行含山道中少憩清溪馆偶成
饶相（明代）

高柳鸣蝉日未斜，古亭深处暂停车。征途迟速看人面，客况凄凉感物华。

归兴逢秋心更切，孝思爱日路从赊。行行且止难如许，安得天河八月槎。
新安吏
杜甫（唐代）

客行新安道，喧呼闻点兵。
借问新安吏：“县小更无丁？”
“府新昨夜下，次选中男行。”
“中男绝短小，何以守王城？”
肥男有母送，瘦男独伶俜。
白水暮东流，青山犹哭声。
“莫自使眼枯，收汝泪纵横。
眼枯即见骨，天地终无情！
我军取相州，日夕望其平。
岂意贼难料，归军星散营。
就粮近故垒，练卒依旧京。
掘壕不到水，牧马役亦轻。
况乃王师顺，抚养甚分明。
送行勿泣血，仆射如父兄。”
送宗善锦衣知军苍梧关
王缜（明代）

铜柱烟横紫塞清，杞园风起锦衣轻。虎符新向苍梧路，棘坝先闻细柳名。

天地任从鱼鸟性，江山谁念草芜腥。忠良共说关声旧，不用人间太白经。
句 其一
张氏（唐代）

莫讶泪频滴，都缘心未灰。
哭外舅鹿城顾大宗伯
王撰（明代）

闽岭衣冠拥殿墀，偏安犹见汉威仪。驱车海峤看传檄，拜表江关始出师。

万里弓刀空报主，一船棺椁仅从儿。灵旗夜雨归何处，指点文山异代祠。
王舍人友亮坐看云起图
姚鼐（清代）

潜皖万岭江之西，朝云暮霭长升跻。吾家乃在云中住，出户二里三里迷。

江上看山卓云立，略与吾居平地齐。吾尝策杖更西上，猿捷鸟逝非常蹊。

岳云盛气远蓊合，何所埋庪元封圭。穷丹踰翠乱云堕，其上点点才如鹥。

乃知大山宫小霍，一邱软草平流溪。不谓坐处已崭绝，但觉四面峰头低。

云生石罅走一发，下作霹雳淙鸣畦。缭绕连峰态万出，咫尺晴日交阴霓。

暮㝛僧庵光正白，月横露壑风凄凄。晦明朝暮看尽好，惟有远别无由携。

君家看云昔黄海，新居乃卜长干堤。崇山到此势已尽，吐气犹是龙虎栖。

欲穷馀霞散绮色，请登天阙攀云梯。嗟余送子隔云外，独忆秋山猿夜啼。
渡易水歌
佚名（先秦）

风萧萧兮易水寒，壮士一去兮不复还。(复还 一作：复反)
探虎穴兮入蛟宫，仰天呼气兮成白虹。(此句疑为后人补作)
倡女行
乔知之（唐代）

石榴酒，葡萄浆。兰桂芳，茱萸香。愿君驻金鞍，

暂此共年芳。愿君解罗襦，一醉同匡床。文君正新寡，

结念在歌倡。昨宵绮帐迎韩寿，今朝罗袖引潘郎。

莫吹羌笛惊邻里，不用琵琶喧洞房。且歌新夜曲，

莫弄楚明光。此曲怨且艳，哀音断人肠。
除夕
方岳（宋代）

生菜春盘草八珍，灯前殊未觉家贫。
几从荼垒中间事，第一屠苏最后人。
衰病不图今夕健，须臾又是隔年春。
东风自此无閒暇，万里乾坤一夜新。
赤枣子·寄语酿花风日好
纳兰性德（清代）

惊晓漏，护春眠。格外娇慵只自怜。
寄语酿花风日好，绿窗来与上琴弦。
送衡山琴画张道士二首
邓林（宋代）

满空烟雨澹糢糊，三尺霜缣老墨枯，
不敢问君求别景，请描七十二峰图。